**jiġi Bin il-bniedem fil-glorja tiegħu... joqgħod fuq it-tron glorjuż tiegħu**

Il-Vanġeli tal-Ħdud preċedenti kienu kollha f’linja waħda mas-solennità li ċċelebrejna f’dan il-Ħadd – Kristu Sultan – jippreparawna u jwassluna għal-laqgħa ma’ Kristu: l-Għarus, is-Sid, is-Sultan tal-Ħolqien kollu. Jgħinuna naslu b’*kuraġġ* u *ferħ* Kristjan għal dan il-mument – skop.

Allura hu kuntradittorju li l-Kristjan jibża’ minn dan il-mument u jagħmel minn kollox biex jaħarbu, jinqeda b’kull aljenazzjoni biex *tnessieh* din ir-realtà assoluta. Għal min għandu l-fidi jaf ġa minn issa li l-wasla tal-Għarus, is-Sid u s-Sultan – hi “s-Siegħa tal-Glorja”.

**“Meta jiġi Bin il-bniedem fil-glorja tiegħu u bl-anġli kollha miegħu, imbagħad joqgħod fuq it-tron glorjuż tiegħu.” (v. 31)**

“Bin il-bniedem” huwa titlu għażiż ħafna għal Ġesù – sempliċiment bniedem – hu jużah għalih innifsu. Jinqeda bih biex jispjega l-umiljazzjonijiet tiegħu f’din id-dinja (ara 8,20; 17,22; 26,64; u Ġw 19,5.13-14). Imma hu permezz ta’ dan it-titlu li jħabbar ukoll il-miġja glorjuża tiegħu...

Hija l-miġja ta’ Kristu li tagħlaq l-*istorja* (b’bidu u tmiem) tal-bniedem fid-dinja. Din il-miġja hija l-aktar ċertezza li għandu l-bniedem, hija ukoll l-*iskop* li għalih ġie maħluq u li għalih kien imsejjaħ li jaħdem u jitħabat tul l-istorja tiegħu fid-dinja.

**“U quddiemu jinġabru l-ġnus kollha, u hu jifridhom minn xulxin, bħalma r-ragħaj jifred in-nagħaġ mill-mogħoż” (v. 32)**

“il-ġnus” huma l-popli kollha mingħajr l-ebda distinzjoni jew preferenza; ilkoll jgħaddu mill-istess ġudizzju. Il-ġudizzju jsir minn Bin il-bniedem li hu Alla, għax jinsab “fuq it-tron glorjuż” u huwa “tiegħu” (v. 31).

“Alla hu mħabba” (1 Ġw 4,8) u għalhekk il-ġudizzju jsir propju fuq l-kmandament tal-imħabba (ara Mt 22, 37s) – imħabba vera, sinċiera, ħielsa minn kull interess personali (konxju u inkonxju, li anke dan tal-aħħar, għalkemm mhux dejjem hu kolpevoli imma jtellef milli wieħed jilħaq il-vera mħabba. Ara 1 Kor 13).

**“Mbgħad is-Sultan jgħid lil dawk ta’ fuq il-lemin tiegħu, ‘Ejjew, imberkin minn Missieri, ħudu b’wirt tagħkom is-Saltna li tħejjiet għalikom sa mill-ħolqien tad-dinja.” (v. 34)**

Bin il-bniedem jaqta’ s-sentenza quddiem u għall-bnedmin kollha skont il-ġustizzja (ara Salmi 94, 96, 97, 98).

“*Ejjew* imberkin...” hija l-aħħar kelma – is-sentenza finali – li twassal lill-dawk fuq il-lemin għas-salvazzjoni, għaliex *tqarribhom* lejn dak li “minnu jibda u fih jintemm kollox”; l-Għarus u s-Sid li jaqsam il-ferħ tiegħu ma’ dawk li ġew u qagħdu qrib tiegħu.

“ħudu b’wirt tagħkom is-saltna li tħejjiet għalikom sa mill-ħolqien”. Dan huwa l-iskop tal-Missier ħallieq li l-ulied kollha jinġabru (joqorbu) ilkoll f’post wieħed – *is-Saltna*.

**“Għax jien kont bil-ġuħ u tmajtuni, kont bil-għatx u sqejtuni, kont barrani u lqajtuni, kont għeri u libbistuni, kont marid u ġejtu tarawni, kont fil-ħabs u ġejtu żżuruni.’” (vv. 35-36)**

*L-imħabba lejn l-aħwa* l-aktar dawk li huma batuti; fqar, bla stima ta’ ħadd għax bla valur hija l-kriterju (parametru) li fuqha tinbena l-liġi (l-ikbar kmandament, ara 22,37s), u li ukoll fuqha tinqata’ s-sentenza finali (ara v. 40).

Il-Kmandament tal-imħabba huwa t-triq għall-ħajja. Min ma jimxix miegħu imma jaljena ruħu jew jagħmel ta’ rasu ikun qed jagħżel liberament it-triq il-ħażina (= *jitbiegħed mid-destinazzjoni* tiegħu) kif eventwalment jiġri fil-versi 41s.

**“U s-Sultan iweġibhom u jgħid, ‘Tassew, ngħidilkom, kull ma għamiltu ma’ wieħed mill-iżgħar fost dawn ħuti, għamiltuh miegħi.’” (v. 40)**

Kristu jidentifika ruħu *ma’ kull wieħed* “mill-iżgħar” persuni: bil-ġuħ, bil-għatx, barrani, għeri, marid, fil-ħabs... (ara v. 35-36. 42.43). Il-kobor ta’ dan is-Sultan hu li dan id-diskors sabiħ mhux biss *jgħidu* bil-kliem, imma hu nnifsu *jwettqu* bil-fatti: “Ma qagħadx ifittex tiegħu li hu daqs Alla, iżda xejjen lilu nnifsu billi ħa n-natura ta’ lsir... obda sal-mewt, anzi sal-mewt tas-salib.” (Fil 2,6-8; ara ukoll Ġw 13)

**“Mbgħad jgħid ukoll lil dawk ta’ fuq ix-xellug, ‘Morru minn quddiemi, misħutin, fin-nar ta’ dejjem li tħejja għax-xitan u għall-anġli tiegħu.” (v. 41)**

“*Morru* minn quddiemi” – hija s-sentenza tal-kundanna li twassal għat-telfien għaliex wara li l-persuna tkun tbegħdet minn jeddha, id-dlam li tkun tinsab fih ikompli jbegħdha minn Bin il-bniedem. Mhux tant l-azzjonijiet, imma l-fatt li hi mbegħedha minn Bin il-bniedem l-aktar li jħalli effett fuq il-persuna.

Jekk tal-ewwel huma “imberkin” għax huma qrib, u imsejħa biex aktar ikomplu joqorbu (“Ejjew” v. 34), dawn huma “misħutin” għax huma mbegħdin (ara ukoll v. 46). Issa b’din is-sentenza, aktar sa jkomplu *jitbegħdu* u aktar sa jkomplu jħossu din il-konsegwenza (tan-nuqqas ta’ Bin il-bniedem u l-glorja tiegħu. Ara ukoll Lq 16,26).

Min jitbiegħed mill-Iben, għax ma jkunx ħabb b’imħabba sinċiera ’l ħutu, l-aktar dawk fil-bżonn, ikun qed jagħżel li jinfired minn ma’ ħutu. B’hekk ikun qed jagħżel minn jeddu li jitlef “il-barka” u “l-wirt” tal-Missier (ara v. 34). Infatti:

**“Għax jien kont bil-ġuħ u ma tmajtunix, kont bil-għatx u ma sqejtunix, kont barrani u ma lqajtunix, kont għeri u ma libbistunix, kont marid u fil-ħabs u ma ġejtux iżżuruni!” (vv. 42-43)**

**“Iweġibhom imbgħad u jgħidilhom, ‘Tassew, ngħidilkom, dak li ma għamiltux ma’ wieħed minn dawk iż-żgħar, anqas miegħi ma għamiltuh.’” (v. 45)**

Alla jpoġġi quddiem il-bniedem triq waħda, dik tal-ħajja (barka). Meta l-bniedem jagħmel ta’ rasu u jitbiegħed, jintilef għax ikun għażel triq oħra; dik tal-mewt (saħta, ara 7,12-14;). “Ara jiena llum qegħedlek quddiemek il-ħajja u l-ġid, il-mewt u d-deni... il-ħajja u l-mewt, li jien illum qegħedt quddiemek, il-barka u-saħta. Agħżel il-ħajja biex tgħix int u nislek, billi tħobb lill-Mulej, Alla tiegħek, u tisma’ l-kelma tiegħu...” (Dewt 30,15.19-20a)

|  |
| --- |
| Salvani Mulej!  (Mt 14,30)  .  **LECTIO DIVINA**  **Solennità ta’ Kristu Sultan**  **(Sena A)**  **Mt 25,31-46**  żmien ta’ riflessjoni u eżami tal-kuxjenza  Seminarju tal-Qalb ta’ Ġesù  Rabat – Għawdex  2011 |